**Հ Ա Յ Ա Ս Տ Ա Ն Ի Հ Ա Ն Ր Ա Պ Ե Տ Ո Ւ Թ Յ Ա Ն**

**Ֆ Ի Ն Ա Ն Ս ՆԵ Ր Ի Ն Ա Խ ԱՐ Ա Ր Ո Ւ Թ Յ Ո Ւ Ն**

**Հ Ա Յ Ե Ց Ա Կ Ա Ր Գ**

**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՈԼՈՐՏՆԵՐԻ ԲԱՐԵՓՈԽՈՒՄՆԵՐԻ**

**ԵՐԵՎԱՆ – 2017**

# ՆԱԽԱԲԱՆ

Սույն հայեցակարգային փաստաթղթում ամփոփված են ՀՀ հաշվապահական հաշ­վառման և աուդիտորական գործունեության բարեփոխումների հիմնական սկզբունքները, ուղղությունները, նպատակադրումներն ու ակնկալվող արդյունքները:

Փաստաթուղթը մշակվել է՝ նպատակ ունենալով ապահովել հաշվապահական հաշ­վառման և աուդիտորական գործունեության բարեփոխումների վերաբերյալ հանրային իրազեկման աշխատանքների և շահագրգիռ մարմինների հետ փոխշահավետ քննար­կում­ների բնականոն ընթացքը: Այս առումով, սույն հայեցակարգային փաստաթուղթը նա­խատեսված է ինչպես ոլորտի պետական կառավարման մարմինների, միջազգային գոր­ծըն­կեր կազմակերպությունների, մասնագիտական ու հասարակական կազմակերպու­թյուն­ների, այնպես էլ հաշվապահական հաշվառման և աուդիտորական գործունեության ոլորտներում գործունեություն իրականացնող և դրանց վերաբերյալ հետաքրքրություններ ունեցող քաղաքացիների համար:

Հայեցակարգը մշակվել է ՀՀ ֆինանսների նախարարության կողմից:

# ՀՀ ՀԱՇՎԱՊԱՀԱԿԱՆ ՀԱՇՎԱՌՄԱՆ և ԱՈՒԴԻՏՈՐԱԿԱՆ ԳՈՐԾՈՒ­ՆԵ­­ՈՒԹ­­ՅԱՆ ՈԼՈՐՏՆԵՐՈՒՄ ԱՌԿԱ ԻՐԱՎԻՃԱԿԸ

## I. Հաշվապահական հաշվառում

Ներկայումս Հայասատանի Հանրապետությունում հաշվապահական հաշվառման ոլորտի կարգավորումն իրականացվում է պետու­թյան կողմից` պետական կառավարման լիազոր մարմնի (ՀՀ ֆինանսների նախա­րա­րության) միջոցով, ինչը նշանակում է, որ հաշվապահական հաշվառման և աուդի­տո­րա­կան գործու­նեության ոլորտներում պետությունն է մշակում կարգավորման քաղաքա­կա­նությունը, ինչպես նաև այդ քաղաքականության իրականացման մեխանիզմները:

Անհրաժեշտ է նշել, որ հաշվապահական հաշվառման ոլորտի արդյունավետ կար­գա­­­վորում իրականացնելու տեսանկյունից, ընդհանուր առմամբ, առաջնահերթ գործա­ռույթներ են դիտարկվում.

1. հաշվապահական հաշվառման վարման և ֆինանսական հաշվետվությունների պատ­­րաստման մեթոդաբանական հիմքի կամ հիմքերի սահմա­նումը.

2. նշված մեթոդաբանական հիմքերով առաջնորդվող կազմակերպությունների շրջա­­նակի սահմանումը.

3. ոլորտներում գործունեություն իրականացնող մասնագետների մասնագիտական գի­տե­լիքների ու հմտությունների ստուգումը.

4. մասնագիտական կարողությունների և գիտելիքների պատշաճ մակարդակի պահ­պանման ապահովումը:

Հաշվապահական հաշվառում վարելու և ֆինանսական հաշվետվությունների պատ­րաս­­տելու մեթոդաբանական հիմքը սահմանված է «Հաշվապահական հաշվառման մա­սին» ՀՀ գործող օրենքով, մասնավորապես, հիշյալ օրենքով սահմանված է Ֆինան­սա­կան հաշ­վետվությունների միջազգային ստանդարտներով (ՖՀՄՍ) և Փոքր և միջին կազ­մա­կեր­պու­թյունների համար նախատեսված ֆինանսական հաշվետվությունների միջազ­գային ստան­դարտով (ՓՄԿ-ների ՖՀՄՍ) առաջնորդվելու իրավական պահանջը: Ընդ որում, ինչպես ամբողջական ՖՀՄՍ-ները, այնպես էլ ՓՄԿ-ների ՖՀՄՍ-ն պաշ­տո­նա­պես թարգմանվել են հայերեն և ՀՀ կառավարության որոշումներով ներդրվել Հայաստանում: Սակայն այստեղ ուշադրության է արժանի ստանդարտներում կատար­ված փոփո­խու­թյուն­ների և նոր ստան­դարտների թարգմանությունների ժամանակին և պատշաճ որա­կով կատարման ապա­հովումը, որը լուրջ խնդիր է հանդիսանում ինչպես պետության, այնպես էլ տնտեսա­վարող սուբյեկտների համար:

Անհրաժեշտ է հաշվի առնել, որ ստանդարտների թարգմանության արդիա­կա­նա­ցումը կատարվում է ոչ բավարար պարբերականությամբ (ներկա պահին ՀՀ-ում գործում են ստանդարտների` 2012թ. հունվարի 1-ի դրությամբ ՖՀՄՍ հիմնադրամի կողմից հրա­պա­րակ­ված տարբերակի հայերեն թարգմանությունը): Այնուամենայնիվ, ստան­դարտ­ներում կա­տար­վող անընդհատ փոփոխությունները պահանջում են դրանց շարունա­կա­կան թարգ­մա­նություն և ներդնում, որի իրականացումը սակայն պահանջում է ֆինան­սա­կան և մաս­նագիտական նշանակալի ռեսուրսների ներգրավում, ինչպես նաև որոշակի սահմանված ընթացակարգերի պահպանում:

ՓՄԿ-ների ՖՀՄՍ-ի կիրառման առումով անհրաժեշտ է նշել, որ թեև, ընդհանուր առմամբ, ստանդարտի կիրառման իմաստով տրվում է փոքր և միջին կազմակերպության բնորոշումը (նկարագրությունը), այնուամենայնիվ, ՀՀ օրենսդրությունը հաշվապահական հաշվառման և ֆինանսական հաշվետվությունների պատրաստման տեսանկյունից այդ կազ­մակերպությունների շրջանակը չի սահմանում: Միաժամանակ, Հայաստանում գոր­ծող կազմակերպությունների գերակշիռ մասը բավարարում է ՓՄԿ-ների ՖՀՄՍ-ով ներկա­յաց­ված ՓՄԿ-ների ընդհանուր բնորոշմանը և, ըստ էության, սակավաթիվ կազ­մա­կերպու­թյուն­ներ ունեն ամբողջական ՖՀՄՍ-ներով առաջնորդվելու իրավական պարտա­վորություն:

Կարևոր նշանակություն ունի նաև գերփոքր ընկերությունների կամ միկրոկազմա­կեր­պությունների հաշվապահական հաշվառման հարցերի կարգավորումը, քանի որ ըստ էության միկրոկազմակերպությունները նույնպես զգալի թվաքանակ են կազմում հայաս­տան­յան տնտեսությունում և վերջիններիս համար հաշվառման պարզեցված համակարգի ներդրումը կխրախուսի միկրոկազմակերպությունների կողմից ֆինանսական հաշվառում վարելու պրակտիկան: Այստեղ շատ կարևոր է նաև օրենսդրությունում միկրոկազ­մակեր­պությունների իրավական բնորոշման սահմանումը:

## II. Աուդիտորական գործունեություն

Աուդիտորական գործունեության կարգավորման մասով անհրաժեշտ է նշել, որ «Աուդի­­տո­րական գործունեության մասին» ՀՀ օրենքի համաձայն ՀՀ-ում աուդիտն իրա­կա­նացվում է Աուդիտի միջազգային ստանդարտներին համապատասխան: Ուշադրու­թյան է արժանի այն հանգամանքը, որ ներկայումս թարգմանված են միայն աուդիտի մի­ջազգային ստան­դարտ­ները, մինչդեռ ՀՄԴ հրապարակած Աուդիտի միջազգային ստան­դարտների ձեռնարկն իր մեջ բացի վերոհիշյալ ստանդարտներից ներառում է նաև դիտարկման աշխատանքների, հավաստիացման աշխատանքների, հարակից ծառայու­թյունների և հա­տուկ միջազգային ստանդարտները, որոնց պաշտոնական թարգմանու­թյունն ու ՀՀ-ում ներդրումն դեռևս իրականացված չէ: Բացի այդ էական փոփոխու­թյուններ են տեղի ունեցել աուդիտի միջազգային ստանդարտներում 2011-2015թթ. ընթաց­քում, որոնց թարգմա­նու­թյունն ու հրապարակումը նույնպես հրատապ խնդիր է հանդիսանում: Այնուամենայնիվ, ինչ­պես ՖՀՄՍ-ների դեպքում, այստեղ նույնպես թարգ­մանության աշխատանքների ժա­մա­նակին և սահմանված կարգով իրականացումը պահանջում է ֆինանսական և մասնա­գի­տական նշանակալի ռեսուրսների ներգրավում:

Մինչև 2013թ. գործող օրենսդրությունը սահմանում էր որոշակի չափանիշներին բա­վա­­րարող կազմակերպությունների կողմից պարտադիր աուդիտի ենթարկվելու պահանջ: Մասնավորապես, ի թիվս այլ օրենքներում առկա պահանջների, կազմակերպու­թյուն­ները, որոնց նախորդ տարվա գործունեությունից հասույթը կամ նախորդ տարվա վերջի դրու­թյամբ ակտիվների հաշվեկշռային արժեքը գերազանցել է մեկ միլիարդ դրամը, ենթա­կա էին պարտադիր աուդիտի: Արդյունքում տարեկան շուրջ 1000 կազմակեր­պու­թյուններ բավարարում էին նշված պահանջին, որն էլ, ըստ էության, դժգոհություններ էր առաջացրել տնտեսավարողների շրջանում: Ներկայումս պարտադիր աուդիտի ենթակա են տարբեր օրենքների կարգավորման դաշտում գտնվող կազմակերպությունները (ԲԲԸ-ներ, հիմնադրամներ, ֆինանսական ոլորտի կազմակերպու­թյուններ, շահումով խաղերի կազմակերպիչներ և այլն):

Հաշվապահական հաշվառման և աուդիտորական գործունեության ոլորտներում գոր­ծու­­նեություն իրականացնող մասնագետների մասնագիտական կարողությունների ստու­­գումը կամ մասնագիտական որակավորումը ոլորտի կարգավորման համատեքս­տում նույն­պես ունի շատ կարևոր նշանակություն: Անհրաժեշտ է նշել, որ որակավորման համա­­կար­գերի արդյունավետությունը մեծապես կախված է դրա հիմքում ընկած կրթա­կան ծրագրերի արդյունավետությունից: Ներկայումս միջազգային պրակտիկայում ըն­դուն­­ված մոտեցումը պահանջում է Հաշվապահների միջազգային դաշնության կրթա­կան ծրագրերին համա­պատասխան որակավորման համակարգի առկայություն: Դրա վրա են հիմնված նաև միջազ­գային ճանաչում ունեցող և ՀՀ օրենսդրությամբ նաև ճանաչված բազմաթիվ մասնա­գիտական որակավորումների համակարգերը (ACCA, CPA, ՀՀԱԱ և այլն):

Հայաստանի Հանրապետության պարագայում մասնագիտական որակավորման աշ­խա­­տանքների կազմա­կերպման տեսանկյունից հաշվապահների և աուդիտորների որա­կավորման գործընթաց­ները ներկայումս տարանջատված են, մասնավորապես.

ա) հաշվապահների որակավորման գործառույթը ներկայումս իրականացվում է ՀՀ ֆինանսների նախարարության կողմից որպես հաշվապահական հաշվառման ոլորտի պետական քաղաքականությունը սահմանող լիազոր մարմին (անհրաժեշտ է նշել, որ գործող որակավորման համակարգը հիմնված է մեկանգամյա թեստավորման սկզբունքի վրա և չի ապահովում մասնագիտական գիտելիքների խորը ուսումնասիրություն).

բ) աուդիտորների որակավորման գործընթացը կազմակերպվում է Հայսատանի հաշ­վապահների և աուդիտորների ասոցիացիայի (ՀՀԱԱ) կողմից: ՀՀԱԱ որակավորման հա­մակարգը կազմված է Հաշվապահների միջազգային դաշնության` ՀՄԴ, (International Federation of Accountants, IFAC) կրթական ստանդարտների հիման վրա /Handbook of International Education Pronouncements/: Հաշվապահների միջազգային դաշնության ութ կրթա­կան ստանդարտները սահմանում են պրոֆեսիոնալ հաշվապահի /աուդիտորի/ պատ­րաստման` ներառյալ կրթության, մասնագիտական փորձի և շարունակական մաս­նա­գի­տական զարգացման ապահովման համար անհրաժեշտ միջազգային պահանջ­ները: Այնու­ա­մե­նայնիվ, անհրաժեշտ է թարմացնել նաև ՀՀԱԱ կրթական որոշ ծրագրեր և վերա­հրա­տարակել ու արդիականացնել որոշ դասագրքեր:

Կարևոր նշանակություն ունի նաև ոլորտներում գործունեություն իրականացնող մաս­­նա­գիտական կարողությունների և գիտելիքների պատշաճ մակարդակի պահ­պան­ման ապա­հովումը: Պետության կողմից մասնագետների շարունակական մասնագիտա­կան զարգացման պահանջներ չեն ներկայացվում, իսկ մասնագիտացված կառույցի կողմից այդ պահանջները սահմանված են միայն կառույցի անդամ հանդիսացող մասնա­գետների համար: Արդյունքում մասնագետների մի ստվար զանգված ՀՀԱԱ-ի կողմից ստանալով աուդիտորի որակավորումը, հետագայում չի պահպանում շարունակական մաս­նագի­տա­կան զարգացման պահանջները, որն էլ ի վերջո անուղղակիորեն ազդե­ցություն է թողնում աուդիտորական ծառայությունների որակի վրա:

Կարելի է եզրակացնել, որ ՀՀ-ում կարգավորման հիմնական գործառույթներն իրա­կանացնում է պետությունը՝ միաժամանակ ներգրավելով նաև մասնագիտական հանրու­թյանը` որակավորման քննություններ կազմակերպելու մասով:

## III. Աուդիտորական կազմակերպությունների լիցենզավորում

Աուդիտորական գործունեության շուկա մուտքի թույլտվությունը ներկայումս իրակա­նացվում է «Աուդիտորական գործունեության մասին» և «Լիցենզավորման մասին» ՀՀ օրենք­ներով սահմանված պահանջներին համապատասխան: Մասնավորապես, օրենքով լիցեն­զավորման պայման են հանդիսանում պարտադիր թվով 5 որակավորված աուդի­տոր­ներ ունենալու, կազմակերպության կանոնադրական կապիտալի պատկանելիության, կազմա­կեր­պա-իրավական ձևին, ղեկավարին ներկայացվող պահանջները:

Լիցենզավորումն իրականացվում է պետական լիազոր մարմնի՝ ՀՀ Ֆինանսների նախարարության կողմից:

## IV. Աուդիտորական կազմակերպությունների որակի հսկողություն

Աուդիտորական գործունեության արդյունավետությունը և վստահությունը աուդիտի նկատմամբ մեծապես կախված է աուդիտի որակի վերահսկողության արդյունավետ հա­մա­­կարգի առկայությունից: Այստեղ կարևոր նշանակություն ունի աուդիտի որակի վերա­հսկո­ղության համակարգի առկայությունը, որն ըստ էության պահանջում է բաձր որա­կա­վորում ունեցող մասնագետների, այդ թվում աուդիտի ոլորտում գործնական փորձ ունե­ցող մաս­նագետների ներգրավում: Հասկանալի է, որ պետական մարմնի կազմում այդ­պիսի համա­կարգ ունենալը կապված է ֆինանսական և մասնագիտական զգալի ռեսուրս­ներ ներգրա­վելու անհրաժեշտության հետ:

Ներկայումս աուդիտի որակի հսկողության գործառույթն իրականացվում է ՀՀ ֆինանսների նախարարության կողմից:

# ՈԼՈՐՏՆԵՐԻ ԻՐԱՎԱԿԱՆ ԿԱՐԳԱՎՈՐՄԱՆՆ ՈՒՂՂՎԱԾ ԲԱՐԵՓՈԽՈՒՄ­ՆԵՐԻ ԸՆԴՀԱՆՈՒՐ ՈՒՂՂՈՒԹՅՈՒՆՆԵՐԸ

Հաշվապահական հաշվառման և աուդիտորական գործունեության ոլորտների կարգավորման արդյունա­վետ համակարգ ձևավորելու նպատակով անհրաժեշտ է պետական մարմնի հաշվապա­հա­կան հաշվառման ու աուդիտի մասնագիտության կարգավորման որոշակի գործա­ռույթ­ներ պատ­վ­իրակել մասնագիտական կազմակերպություններին: Ըստ այդմ, ՀՀ ֆի­նանս­ների նախա­րա­րությունը կարող է վերանայել իր դերը` ստանձնելով մասնագի­տու­թյան նկատ­մամբ հսկո­ղությունն իրականացնողի գործառույթը, միաժամանակ՝ օրենքով ստեղծելով նաև մաս­նա­գիտացված ինքնակարգավորվող կառույց: Ներկայումս ՀՀ ֆինանսների նախա­րա­րության և ՀՀԱԱ-ի գործառույթներն այդ տեսանկյունից մի շարք առումներով կրկնորդում են միմյանց, և նման պատվիրակումը թույլ կտա ապահովել ռեսուրսների ավելի արդյունավետ տեղաբաշխում: Բացի այդ, նախարարության կողմից առավել հսկո­ղամետ դերի ստանձ­նումն ավելի է համապատասխանում ԵՄ-ի աուդիտի դիրեկտիվին, որի առան­ձին դրույթներով կարգավորվում է մասնագիտության նկատմամբ հանրային վերահսկողությունը:

Միջազգային փորձի, մասնավորապես ԵՄ անդամ երկրներում գործող կարգա­վոր­ման համակարգերի ուսումնասիրության արդյունքում կարելի է եզրակացնել, որ երկաս­տիճան կարգավորման մոդելն է հիմնականում գործում ԵՄ անդամ երկրներում և ՀՀ-ում նմանա­տիպ համակարգի ներդնումը համապատասխանում է միջազգային լավագույն փորձին: Ընդ որում, նման հայեցակարգ է սահմանված նաև աուդիտորական գործունեու­թյունը կարգավորող ԵՄ դիրեկտիվում, որը նախատեսում է հանրային վերահսկողության անհրա­ժեշտությունը՝ աուդիտի արդյունավետ համակարգ ունենալու համար: Պետք է նշել նաև, որ ԵՄ անդամ երկրներում կիրառվում է և՛ որպես հանրային վերահսկողության առանձին, և՛ անկախ մարմին ձևավորելու մոտեցումը, ինչպես նաև որոշ դեպքերում որևէ պետական մարմնի կազմում կամ ենթակայությամբ դրա կիրառման հնարավորությունը:

Հաշվապահական հաշվառման և աուդիտորական գործունեության ոլորտներում ներ­­կա­յումս կարևոր խնդիր է հանդիսանում ոլորտների կարգավորման և վերահսկո­ղու­թյան հետագա մոտեցումների սահմանումը, թե ինչպես պետք է հաշվապահական հաշ­վառ­ման և աուդիտի կանոնակարգման համար պարտականություններն արդյունա­վե­տո­րեն բաշ­խվեն: Համաշխարհային Բանկի 2008թ. «Հաշվապահական հաշվառման և աուդի­տի Ստան­­դարտների և կանոնների պահպանման» հաշվետվության շրջանակ­նե­րում առա­ջարկ­վում էր, որ սա կարող է ապահովվել ՀՀ ֆինանսների նախարարությանը կից Հան­րային վերահսկողության խորհրդի վերահսկողությամբ գործող Հաշվապահների և աու­դի­տորների պալատին որոշ գործառույթներ պատվիրակելով: Պալատը նախա­տեսվում է ստեղծել օրենքով, որը կարող է հան­դիսանալ ՀՀԱԱ-ի իրավահաջորդը: Այս առա­ջարկի իրակա­նացման հետ կապված մշակվել է նոր օրենսդրական փաթեթ, որը ներկայումս գտնվում է լրամշակման փուլում և նպատակ ունի իրականացնել վերը նշված առաջարկը:

Վերոհիշյալ հանգամանքները, ինչպես նաև միջազգային լավագույն պրակտիկայում առկա կար­գա­վորումները հաշվի առնելով, նախընտրելի է ՀՀ-ում ևս ներդնել ոլորտների կարգավորման և վերահսկողության նոր համակարգ` հիմք ընդունելով «Հանրային Վերահսկողության Խորհուրդ - մասնագիտացված կառույց (պալատ)» բազային մոդելը:

Դեռևս 2013 թվականին Համաշխարհային բանկի աջակցությամբ մշակվել է ոլորտ­ների կարգավորման և վերահսկողության նոր հայեցակարգ, որի դրույթներն ամփոփվել են օրենսդրական նոր փաթեթում: Նշված փաթեթը ներառում է 3 օրենքի նախագիծ՝

* «Հաշվապահական հաշվառման մասին» ՀՀ նոր օրենքի նախագիծ,
* «Աուդիտորական գործունեության մասին» ՀՀ նոր օրենքի նախագիծ,
* «Հաշվապահական հաշվառման և աուդիտորական գործունեության կարգավոր­ման և հանրային վերահսկողության մասին» ՀՀ օրենքի նախագիծ:

Նախագծերը մշակման հիմքում ընկած է եղել ԵՄ դիրեկտիվներին համապատաս­խա­նու­թյունը: Կազմակերպությունների համար սահմանվելու է հաշվետվողականության եռաս­տիճան համա­կարգ՝ ամբողջական ՖՀՄՍ-ներ, ՓՄԿ-ների ՖՀՄՍ և միկրոկազմա­կեր­պու­թյուն­ների պարզեցված կարգ:

# ԲԱՐԵՓՈԽՈՒՄՆԵՐԸ ԿԱՆՈՆԱԿԱՐԳՈՂ ՀԻՄՆԱԿԱՆ ԻՐԱՎԱԿԱՆ ԱԿՏԵՐԸ

Ինչպես արդեն նշվել է, ոլորտ­ների կարգավորման և վերահսկողության հիմնական կար­­գավորումները ներկայացվելու են 3 օրենքի նախագիծ ներառող օրենսդրական նոր փաթեթում:

## *«Հաշվապահական հաշվառման մասին» ՀՀ օրենք*

Բարեփոխումների հիմնական նպատակներից է հնարավորինս միանման պահանջներ սահմանել համեմատաբար փոքր կազմակերպությունների համար: Այդ նպատակը հիմք ընդունելով՝ Հայեցակարգի հիմքում ընկած է «սկզբում մտածիր փոքրերի համար» սկզբունքը՝ նշված կազմակերպությունների համար վարչարարական անհամաչափ բեռ չսահմանելու տեսանկյունից: Այս հիմնավորմամբ էլ հաշվետվությունների պարտադիր աուդիտի պահանջը չի տարածվի համեմատաբար փոքր ընկերությունների վրա:

Ներկայում տարբեր օրենքներով պարտադիր աուդիտի ենթակա է 1174 կազմակերպություն, որոնց գերակշիռ մասը (շուրջ 54%-ը) որևէ գործունեություն չիրականացնող բաց բաժնետիրական ընկերություններն են: Բարեփոխումների նպատակն է նաև հստակեցնել նշված կազմակերպությունների շրջանակը՝ աուդիտի պահանջը տարածելու իրապես հանրային հաշվետվողականություն ունեցող կազմակերպութ­յուն­ների, այլ ոչ թե ֆորմալ առումով օրենքի պահանջին բավարարող կազմակերպութ­յուն­ների նկատմամբ:

«Հաշվապահական հաշվառման մասին» ՀՀ նոր օրենքով նախատեսվում է սահ­մանել հաշվետվողականություն ունեցող, խոշոր, փոքր, միջին, ինչպես նաև միկրո կազմակերպությունների, ինչպես նաև խմբերի հասկացու­թյուն­ները՝ հստակեցնելով, թե նշված կազմակերպու­թյուն­ները կամ խմբերը հաշվապահական հաշ­վառ­ման մեթո­դա­բանական ինչպիսի հիմքեր պետք է կիրա­ռեն և ինչպիսի իրավական ակտերով պետք է առաջնորդվեն: Կազմակերպությունների՝ վերը նշված բնորոշման ու տարանջատման համար հիմք են ընդունվել նախորդ հաշվետու ժամանակաշրջանի համար ֆինանսական վիճակի մասին հաշվետվության մեջ արտացոլված համախառն ակտիվների հաշվեկշային արժեքը (հաշվեկշռի ընդհանուր գումարը), հիմնական գործունեությունից հասույթն ու աշխատողների միջին տարեկան թվաքանակը, քանի որ, որպես կանոն, այս չափանիշները օբյետիվ տեղեկատվություն են տրամադրում կազմակերպության չափերի վերաբերյալ:

Մասնավորապես, կազմակերպությունների (խմբերի) բնորոշումները տրվել են հետևյալ կերպ՝

1. **հանրային հաշվետվողականություն ունեցող կազմակերպություն.** կազմակերպու­թյուն`

* որը հանդիսանում է Հայաստանի Հանրապետության տարածքում արժեթղթերի հրապարակային առաջարկ անող անձ կամ հաշվետու թողարկող, բացառությամբ հրապարակային առաջարկ անող անձ կամ հաշվետու թողարկող հանդիսացող Արժույթի միջազգային հիմնադրամի, Եվրոպական կենտրոնական բանկի, Եվրոպական ներդրումային բանկի, այլ միջազգային կազմակերպությունների, որոնց անդամակցում է Հայաստանի Հանրապետությունը, կամ
* որը հանդիսանում է բանկ, վարկային կազմակերպություն, վճարահաշվարկային կազմակերպություն, ներդրումային ընկերություն, կարգավորվող շուկայի oպերատոր, կենտրոնական դեպոզիտարիա, ապահովագրական ընկերություն, վերաապահովագրական ընկերություն, ապահովագրական բրոքերային կազմակերպություն կամ ներդրումային ֆոնդի կառավարիչ.

1. **խոշոր կազմակերպություն**. կազմակերպություն, որը հաշվետու տարվան անմիջապես նախորդող տարվա վերջի դրությամբ գերազանցել է հետևյալ երեք ցուցանիշներից առնվազն երկուսը.

* ֆինանսական վիճակի մասին հաշվետվության (հաշվեկշռի) ընդհանուր գումարը՝ տասը միլիարդ դրամ.
* հիմնական գործունեությունից հասույթը՝ քսան միլիարդ դրամ.
* Հայաստանի Հանրապետության Ազգային վիճակագրական ծառայության կողմից սահմանված կարգով հաշվարկված աշխատողների միջին տարեկան թվաքանակը՝ երկու հարյուր հիսուն.

1. **միջին կազմակերպություն**. կազմակերպություն, որը չի հանդիսանում փոքր կամ միկրո կազմակերպություն և որը հաշվետու տարվան անմիջապես նախորդող տարվա վերջի դրությամբ չի գերազանցել հետևյալ երեք ցուցանիշներից առնվազն երկուսը.

* ֆինանսական վիճակի մասին հաշվետվության (հաշվեկշռի) ընդհանուր գումարը՝ տասը միլիարդ դրամ.
* հիմնական գործունեությունից հասույթը՝ քսան միլիարդ դրամ.
* Հայաստանի Հանրապետության Ազգային վիճակագրական ծառայության կողմից սահմանված կարգով հաշվարկված աշխատողների միջին տարեկան թվաքանակը՝ երկու հարյուր հիսուն.

1. **փոքր կազմակերպություն**. կազմակերպություն, որը չի հանդիսանում միկրո կազմակերպություն և որը հաշվետու տարվան անմիջապես նախորդող տարվա վերջի դրությամբ չի գերազանցել հետևյալ երեք ցուցանիշներից առնվազն երկուսը.

* ֆինանսական վիճակի մասին հաշվետվության (հաշվեկշռի) ընդհանուր գումարը՝ երկու միլիարդ դրամ.
* հիմնական գործունեությունից հասույթը՝ չորս միլիարդ դրամ.
* Հայաստանի Հանրապետության Ազգային վիճակագրական ծառայության կողմից սահմանված կարգով հաշվարկված աշխատողների միջին տարեկան թվաքանակը՝ հարյուր.

1. **միկրո կազմակերպություն**. կազմակերպություն, որը հաշվետու տարվան անմիջապես նախորդող տարվա վերջի դրությամբ չի գերազանցել հետևյալ երեք ցուցանիշներից առնվազն երկուսը.

* ֆինանսական վիճակի մասին հաշվետվության (հաշվեկշռի) ընդհանուր գումարը՝ հարյուր յոթանասունհինգ միլիոն դրամ.
* հիմնական գործունեությունից հասույթը՝ երեք հարյուր միլիոն դրամ.
* Հայաստանի Հանրապետության Ազգային վիճակագրական ծառայության կողմից սահմանված կարգով հաշվարկված աշխատողների միջին տարեկան թվաքանակը՝ տասը.

1. **խումբ.** մայր կազմակերպությունը և իր դուստր կազմակերպությունները.
2. **մայր** **կազմակերպություն**. կազմակերպություն, որը վերահսկում է մեկ կամ ավելի դուստր կազմակերպությունների.
3. **դուստր** **կազմակերպություն**. կազմակերպություն, որը վերահսկվում է մեկ այլ կազմակերպության կողմից.
4. **խոշոր խումբ**. խումբ, որը բացկացած է մայր կազմակերպությունից և դուստր կազմակերպություններից, որոնք ներառվում են համախմբման մեջ և որը մայր կազմակերպության հաշվետու տարվան անմիջապես նախորդող տարվա վերջի դրությամբ համախմբման հիմունքով գերազանցել է հետևյալ երեք ցուցանիշներից առնվազն երկուսը.

* ֆինանսական վիճակի մասին հաշվետվության (հաշվեկշռի) ընդհանուր գումարը՝ տաս միլիարդ դրամ.
* հիմնական գործունեությունից հասույթը՝ քսան միլիարդ դրամ.
* Հայաստանի Հանրապետության Ազգային վիճակագրական ծառայության կողմից սահմանված կարգով հաշվարկված աշխատողների միջին տարեկան թվաքանակը՝ երկու հարյուր հիսուն.

1. **միջին խումբ**. խումբ, որը չի հանդիսանում փոքր խումբ, որը բաղկացած է մայր կազմակերպությունից և դուստր կազմակերպություններից, որոնք ներառվում են համախմբման մեջ և որը մայր կազմակերպության հաշվետու տարվան անմիջապես նախորդող տարվա վերջի դրությամբ համախմբման հիմունքով չի գերազանցել է հետևյալ երեք ցուցանիշներից առնվազն երկուսը.

* ֆինանսական վիճակի մասին հաշվետվության (հաշվեկշռի) ընդհանուր գումարը՝ տաս միլիարդ դրամ.
* հիմնական գործունեությունից հասույթը՝ քսան միլիարդ դրամ.
* Հայաստանի Հանրապետության Ազգային վիճակագրական ծառայության կողմից սահմանված կարգով հաշվարկված աշխատողների միջին տարեկան թվաքանակը՝ երկու հարյուր հիսուն.

1. **փոքր խումբ**. խումբ, որը բացկացած է մայր կազմակերպությունից և դուստր կազմակերպություններից, որոնք ներառվում են համախմբման մեջ և որը մայր կազմակերպության հաշվետու տարվան անմիջապես նախորդող տարվա վերջի դրությամբ համախմբման հիմունքով չի գերազանցել հետևյալ երեք ցուցանիշներից առնվազն երկուսը.

* ֆինանսական վիճակի մասին հաշվետվության (հաշվեկշռի) ընդհանուր գումարը՝ երկու միլիարդ դրամ.
* հիմնական գործունեությունից հասույթը՝ չորս միլիարդ դրամ.
* Հայաստանի Հանրապետության Ազգային վիճակագրական ծառայության կողմից սահմանված կարգով հաշվարկված աշխատողների միջին տարեկան թվաքանակը՝ հարյուր.

Որպես այլընտրանք, խմբերի տեսակը բնորոշող ցուցանիշների գումարները կարելի է հաշվարկել ոչ թե համախմբման հիմունքով, այլ համապատասխան ցուցանիշների թվաբանական գումարման միջոցով։ Այս դեպքում հաշվեկշռի և հասույթի ցուցանիշների գումարները համապատասխանաբար ավելանում են քսան տոկոսով։

Նախատեսվում է հստակեցնել, որ կազմակերպության ղեկավարությունն է պատաս­խա­նատու լինելու հաշվապահական հաշվառում կազմակերպելու և ֆինանսական հաշվե­տվություններ ներկայացնելու համար, ինչպես նաև սահմանվել է կազմակերպության ղեկավարություն հասկացությունը:

Հրապարակվող ֆինանսական հաշվետվություններ ներկայացնող կազմակերպություններում գլխավոր հաշվապահ կարող է աշխատել միայն հաշ­վապահի կամ աուդիտորի որակավորում ունեցող և Պալատի անդամ հանդիսացող անձը, իսկ բան­կե­րի և ՀՀ կենտրոնական բանկի կողմից վերահսկվող այլ կազմակերպութ­յուն­ներում՝ ինչպես Պալատի, այնպես էլ ՀՀ կենտրոնական բանկի կողմից որակավորված գլխա­վոր հաշվապահը:

Հստակեցվելու է, որ ֆինանսական հաշվետվությունների կազմը սահմանվում է համա­պատասխան ստանդարտներով և պարզեցված կագով, իսկ պարտադիր աուդիտի դեպ­քում ֆինանuական հաշվետվություններին կից պետք է ներկայացվի աուդիտորական եզրա­կացություն:

Նախատեսվում է սահմանել, որ միկրոկազմակերպություններից և փոքր կազմակերպություններից բացի մնացած բո­լոր կազ­մա­կերպությունների ֆինանսական հաշվետվությունները ենթակա են հրապա­րակ­­ման:

Նախագծի համաձայն պարտադիր աուդիտի ենթակա են՝

* hանրային հաշվետվողականություն ունեցող կազմակերպությունները և խոշոր կազմակերպությունները.
* միջին կազմակերպությունները.
* խումբը, որի մայր կազմակերպությունն ունի հանրային հաշվետվողականություն և խոշոր խմբերը.
* միջին խմբերը։

Վերը նշված կազմակերպություններն ու խմբերը, ինչպես նաև տարբեր օրենքներով աուդիտի ենթակա կազմակերպությունները պարտավոր են տարեկան ֆինանսական հաշվետվությունները հրա­պա­րակել միայն աուդիտի ենթարկվելուց հետո` աուդիտորական եզրակացության հետ, իսկ առանց աուդիտորական եզրակացության հրապարակված ֆինանսական հաշվե­տվու­­թյուն­ները համարվելու են չհրապարակված:

Կազմակերպությունների ու խմբերի տարանջատման վերաբերյալ տեղեկատվությունը ամփոփված է ստորև ներկայացված աղյուսակում.

|  |  |  |  |  |
| --- | --- | --- | --- | --- |
| **Հաշվետու միավոր** | Չափանիշներ | Հաշվետվութ-յուններ պատրաստելու մեթոդաբանա-կան հիմքը | Հաշվետվութ-յունները ենթակա են հրապարակման | Հաշվետվութ-յունները ենթակա են պարտադիր աուդիտի |
| **Հանրային հաշվետ-վողականություն ունեցող կազմակեր-պություն** | * արժեթղթերի հրապարակային առաջարկ անող անձ կամ հաշվետու թողարկող * ֆինանսական հատվածի կազմակերպություն. | Ամբողջական ՖՀՄՍ-ներ | Այո | Այո |
| **Խոշոր կազմակերպություն** | Գերազանցել է առնվազն 2-ը   * հաշվեկշռի ընդհանուր գումարը՝ 10 մլրդ դրամ. * հասույթը՝ 20 մլրդ դրամ. * աշխատողների թվաքանակը՝ 250 | Ամբողջական ՖՀՄՍ-ներ | Այո | Այո |
| **Միջին կազմակերպություն** | Չի հանդիսանում փոքր կամ միկրո և չի գերազանցել առնվազն 2-ը   * հաշվեկշռի ընդհանուր գումարը՝ 10 մլրդ դրամ. * հասույթը՝ 20 մլրդ դրամ. * աշխատողների թվաքանակը՝ 250 | ՓՄԿ-ների ՖՀՄՍ | Այո | Այո |
| **Փոքր կազմակերպություն** | Չի հանդիսանում միկրո և չի գերազանցել առնվազն 2-ը   * հաշվեկշռի ընդհանուր գումարը՝ 2 մլրդ դրամ. * հասույթը՝ 4 մլրդ դրամ. * աշխատողների թվաքանակը՝ 100 | ՓՄԿ-ների ՖՀՄՍ | Ոչ | Ոչ |
| **Միկրո կազմակերպություն** | Չի գերազանցել առնվազն 2-ը   * հաշվեկշռի ընդհանուր գումարը՝ 175 մլն դրամ. * հասույթը՝ 300 մլն դրամ. * աշխատողների թվաքանակը՝ 10 | Պարզեցված կարգ | Ոչ | Ոչ |
| **Խոշոր խումբ** | Գերազանցել է առնվազն 2-ը   * համախմբված հաշվեկշռի ընդհանուր գումարը՝ 10 մլրդ դրամ. * համախմբված հասույթը՝ 20 մլրդ դրամ. * համախմբված աշխատողների թվաքանակը՝ 250 | Ամբողջական ՖՀՄՍ-ներ | Այո | Այո |
| **Միջին խումբ** | Չի հանդիսանում փոքր խումբ և չի գերազանցել առնվազն 2-ը   * համախմբված հաշվեկշռի ընդհանուր գումարը՝ 10 մլրդ դրամ. * համախմբված հասույթը՝ 20 մլրդ դրամ. * համախմբված աշխատողների թվաքանակը՝ 250 | ՓՄԿ-ների ՖՀՄՍ | Այո | Այո |
| **Փոքր խումբ** | Չի գերազանցել առնվազն 2-ը   * համախմբված հաշվեկշռի ընդհանուր գումարը՝ 2 մլրդ դրամ. * համախմբված հասույթը՝ 4 մլրդ դրամ. * համախմբված աշխատողների թվաքանակը՝ 100 | ՓՄԿ-ների ՖՀՄՍ | Ոչ\* | Ոչ\* |

\*բացառությամբ եթե մայր կազմակերպությունն ունի հանրային հաշվետվողականություն

## *«Աուդիտորական գործունեության մասին» ՀՀ օրենք*

Կարելի է նշել, որ կարևորագույն փոփոխություններից մեկը, որը միաժամանակ բա­րե­­փոխումների առանքցային ուղղություններից է հանդիսանում, աուդիտի որակի վերա­հսկո­ղության համակարգի ներդրումն է: Աուդիտորական կազմակերպությունների կողմից կի­րառ­վող աուդիտի որակի վերահսկողության համակարգի նկատմամբ Պալատը սահ­մա­նելու է հսկողություն իրականցնելու համակարգ: Վերջինս պետք է առնվազն բավա­րարի հետևյալ սկզբունքներին՝ ֆինանսական և մասնագիտական առումով անկախ լինի աուդիտորական կազմակերպություններից, որակի հսկողություն իրականացնող անձինք պետք է ունենան պատշաճ մասնագիտական որակավորում և փորձ, հսկողության համա­կարգը ամբողջությամբ պետք է ներառի Աուդիտի միջազգային ստանդարտների պա­հանջ­ները, հսկողությունը պետք է իրականացվի բավարար պարբերականությամբ՝ ոչ պակաս քան երեք տարին մեկ անգամ, իսկ որակի հսկողության արդյունքները պետք է լինեն հրապարակային:

Նախատեսվում է, որ անդրադարձ է կատարվելու նաև աուդիտորների որակավոր­ման հետ կապված հարա­բե­րություններին, սահմանելով, որ որակավորումն իրականաց­վում է քննություն­ների, ինչպես նաև կրթությանն ու աշխատանքային փորձին ներկայացվող պահանջների միջոցով, իսկ քննությունները կազմակերպում և անցկացնում է Պալատը:

Նախատեսվում է վերանայել աուդիտորական կազմակերպությունների լիցենզավոր­ման գործընթացը` հաշվառման նոր համակարգի ներդրման միջոցով (Աուդիտորական կազմակերպությունների ռեեստր), որը նախատեսվում է նաև ներկայումս քննարկվող ԵՏՄ «Աուդիտորական գործունեության մասին» համաձայնագրով և իրենից ներկայաց­նում է միջազգային լավագույն փորձը:

## *«Հաշվապահական հաշվառման և աուդիտորական գործունեության կարգավոր­ման և հանրային վերահսկողության մասին» ՀՀ օրենք*

Նախատեսվո­ւմ է տարանջատել ոլորտների կարգավորման և վերահսկողության գոր­ծառույթները՝ դրանք պատվիրակելով երկու մարմինների: Կարգավորման գործա­ռույթն իրականացնելու համար օրենքով պետք է ստեղծվի մասնագիտացված ինքնակար­գա­վորվող կառույց՝ Հայաստանի որակավորված հաշվապահների և աուդիտորների պալատ, իսկ վերահսկողությունն իրականացվելու է Հանրային վերահսկողության խոր­հրդի կողմից, որը լինելու է ՀՀ ֆինասնաների նախարարությանը կից հասարակական հիմունք­ներով գործող մարմին: Նախատեսվում է, որ այն բաղկացած կլինի 7 անդամից՝ ՀՀ ֆինանսների նախարարության, ՀՀ կենտրոնական բանկի և ՀՀ տնտեսական զարգացման և ներդրումների նախարարության ներկայացուցիչներից կազմված:

Պալատը բնորոշվելու է որպես հաշվապահների և աուդիտորների, հաշվապահական հաշվառման և աու­դի­տորական գործունեության ոլորտներում մասնագիտական գործու­նեություն իրակա­նացնող անձանց անդամության հիման վրա օրենքով սահմանված կարգով ստեղծված ինքնակարգավորվող ոչ պետական, ոչ առևտրային կազմա­կեր­պություն: Այն հանդիսանալու է մասնագիտական միավորում, որը չի մտնում պետական և տեղական ինքնակառավարման մարմինների համակարգի մեջ:

Պալատը հիմնական գործառույթներն են հանդիսանալու Ֆինանսական հաշվետվու­թյուն­ների միջազգային ստանդարտների և Աուդիտի միջազգային ստանդարտների թարգ­մա­նությունն ու խմբագրումը, հաշվապահական հաշվառումը կարգավորող իրավա­կան ակտերի մշակումն ու հաստատումը, միկրո կազմակերպությունների հաշվապա­հական հաշվառման վարման պարզեցված կարգի մշակումը, հաշվապահների և աուդի­տոր­ների որակավորման քննությունների կազմակերպումն ու անցկացումը, հաշվապահ­նե­րի և աուդիտորների վարքագծի կանոնների, շարունականան մասնագիտական զար­գաց­ման պահանջների սահմանումը և այդ կանոնների ու պահանջների պահպանման նկատմամբ հսկողության իրականացումը, աուդիտ իրականացնող անձանց կողմից աուդի­տորական գործունեության մասին իրավական ակտերի, այդ թվում աուդի­տո­րական կազմակերպությունների կողմից ռեեստրում գրանցվելու պահանջների, ինչպես նաև Աուդիտի միջազգային ստանդարտների ձեռնարկի պահանջների պահպանման նկատմամբ հսկողության իրականացումը: Պալատը նաև ակտիվորեն համագործակցելու է Հանրային վերահսկողության խորհրդի հետ վերը նշված իրավական ակտերը խորհրդի հետ համաձայնեցնելով, ինչպես նաև պարբերաբար հաշվետվություններ և տեղեկա­տվու­թյուն տրամադրելու միջոցով:

Պալատի գործունեության ֆինանսավորման հիմնական աղբյուրներ են հանդիսա­նա­լու Պալատի ֆիզիկական անձ և կորպորատիվ անդամներից գանձվող անդամա­վճար­ները, հրապարակումների վաճառքից ստացվող հասույթները, մասնագիտական որակա­վոր­ման քննությունների անցկացման համար սահմանված վճարները, տարբեր դասըն­թաց­ների անցկացումից ստացված հասույթները, պետական և ոչ պետական կառույց­ներից (այդ թվում` օտարերկրյա), ստացված նվիրատվությունները, դրամաշնորհները, օրենքով չարգելված այլ աղբյուներից ստացված եկամուտները:

Նախատեսվում է, որ ֆիզիկական անձ հանդիսացող անդամների անդամա­վճար­ները կլինեն հաստատուն, իսկ կորպորատիվ անդամների անդամավճարները բաղկացած կլինեն երկու բաղադրիչից` առաջինը` ներկայումս գանձվող պետական տուրքի գումարը (տարեկան 250.000 դրամ), որը հաստատուն է բոլոր անդամների համար, իսկ երկրորդը` կախվածության մեջ կլինի կորպորատիվ անդամի ստացած հասույթներից:

Նախատեսվում է Պալատը ստեղծել ներկայումս գործող Հայաստանի հաշվապահ­ների և աուդիտորների ասոցիացիա հասարակական կազմակերպության վերակազմա­կերպ­մամբ:

# ԲԱՐԵՓՈԽՈՒՄՆԵՐԻՑ ԱԿՆԿԱԼՎՈՂ ՀԻՄՆԱԿԱՆ ԱՐԴՅՈՒՆՔՆԵՐԸ

Բարեփոխումների արդյունքում ակնկալվում է հետևյալ հիմնական արդյունքերի ստացումը.

ա) ստեղ­ծել մասնագիտացված կառույց՝ «Հայաստանի որակավորված հաշվա­պահ­ների ու աուդի­տորների պալատ», որը կիրականացնի հաշվապահության և աուդիտի ոլոր­տի զարգացման համար անհրաժեշտ գործառույթնները, մասնավորապես՝ մասնա­գետ­ների որակավորման և շարունակական զարգացման, ՖՀՄՍ-ների և Աուդիտի մի­ջազ­գային ստանդարտների ժամանակին թարգմանության, աուդիտի որակի ապահով­ման համար անհրաժեշտ գործողությունների իրականացումը.

բ) ՀՀ ֆինանսների նախարարությանը կից ստեղծել Հանրային վերահսկողության խորհուրդ, որը պատասխանատու կլինի հաշ­վա­պահական հաշվառման և աուդիտո­րա­կան գործունե­ության կարգավորման նկատմամբ հանրային վերահսկողություն իրակա­նացնելու համար.

գ) ճշգրտել տարեկան աուդիտի պարտադիր պահանջ ունեցող կազմակերպությունների շրջանակը՝ փոփոխված չափանիշներով խոշոր համարվող կազմակերպությունների համար, որոնց սահմանումը կհամապատաս­խա­նեց­վի ԵՄ-ի դիրեկտիվներով ներկայացված չափանիշներին,

դ) վերանայել աուդիտորական կազմակերպությունների լիցենզավորման գործըն­թացը` հաշվառման նոր համակարգի ներդրման միջոցով (Աուդիտորական կազմակեր­պու­­թյուն­ների ռեեստր):

Ներկայում ՀՀ-ում գործող կազմակերպությունների համար պարտադիր աուդիտի պահանջ սահմանվում է տարբեր օրենքներով՝ հաշվի առնելով տվյալ կազմակերպությունների վերաբերյալ տեղեկատվությունը՝ հանրության համար որոշակի հետաքրքրություն ներկայացնելու հանգամանքը: Մասնավորապես, այդ կազմակերպութ­յուն­ների թվին են դասվում բաց բաժնետիրական ընկերությունները, ֆինանսական հատ­վածի կազմակերպությունները, խաղատներն ու շահումով խաղերի կազմակերպիչները, հեռուստառադիոընկերությունները, հիմնադրամները: Ընդհանուր առմամբ 2016 թվա­կանի հունվարի մեկի դրությամբ պարտադիր աուդիտի ենթակա էր 1174 կազմակեր­պություն, որոնցից փաստացի աուդիտի են ենթարկվել 391-ը կամ 33.3%-ը:

Պարտադիր աուդիտի ենթակա կազմակերպությունների մեջ գերակշռում է բաց բաժ­նետի­րական ընկերությունների թիվը՝ 851 կազմակերպություն, որը կազմում է պար­տա­դիր աուդիտի ենթակա կազմակերպությունների ընդհանուր թվաքանակի 72.5%-ը: ՀՀ ֆինանսների նախարարությունում առկա տվյալների համաձայն պարտադիր աուդիտի է ենթարկ­վել թվով 64 ԲԲԸ կամ պարտադիր աուդիտի է ենթակա ԲԲԸ-ների ընդհանուր թվաքանակի 7.5%-ը:

Բաց բաժնետիրական 851 ընկերություններից 669-ը կամ 79%-ը 2015թ. ընթացքում գործունեություն չի իրականացրել, իսկ 624-ի կամ 73%-ի և՛ հաշվետու տարվա գործունեությունից հասույթը, և՛ ակտիվների հաշվեկշռային արժեքը կազմել է 0:

Վերոգրյալը ամփոփելով կարելի է եզրակացնել, որ պարտադիր աուդիտի ենթակա ընդհանուր 1174 կազմակերպություններից 57%-ը չնայած գործունեություն չիրականաց­նելու հանգամանքին, հանդիսանում է պարտադիր աուդիտի ենթակա: Այս կազմակեր­պություն­ները հիմնականում հետխորհրդային անցումային ժամանակահատ­վա­ծում սեփականաշնորհված և գործունեություն չիրականացնող կազմակերպություն­ներն են:

Նշված ժամանակահատվածում պարտադիր աուդիտի ենթակա 22 բանկերից բոլորն էլ ենթարկվել են աուդիտի: Նույն իրավիճակն է նաև վարկային կազմակերպությունների, ապահովագրական և ֆինանսական հատվածի մյուս կազմակերպությունների դեպքում: Պարտադիր աուդիտի ենթակա 154 հիմնադրամները, 11 շահումով խաղերի (այդ թվում՝ ինտերնետ շահումով խաղեր) և խաղատների կազմակերպիչները նույնպես ենթարկվել են աուդիտի:

Վերը նշված տեղեկատվությունը վկայում է, որ առկա է պարտադիր աուդիտի ենթա­կա կազմակերպությունների շրջանակը ճշգրտելու անհրաժեշտություն, որի արդյունքում օրենքի ուժով, բայց իրականում գործունեություն չիրականացնող և հանրության համար տեղեկատվության տեսանկյունից հետաքրքրություն չներկայացնող կազմակերպություն­ները չեն համարվի պարտադիր աուդիտի ենթակա, փոխարենը պարտադիր աուդիտի ենթակա կազմակերպությունների ցանկում ներառելով իրականում հանրային հետաքրք­րութ­յուն ունեցող կազմակերպությունների: Արդյունքում նաև պարտադիր աուդիտի ենթա­կա կազմակերպությունների շրջանակը կհամապատասխանի ԵՄ աուդիտի և հաշվապա­հա­կան հաշվառման համապատասխան դիրեկտիվների պահանջներին: Դա նշանակում է, որ աուդիտի ենթակա կլինեն ոչ թե, օրինակ, կազմակերպա-իրավական տեսանկյունից բաց բաժնե­տի­րական հանդիսացող ընկերությունները, այլ նրանք, որոնք հանդիսանում են Հայաստանի Հանրապետության տարածքում արժեթղթերի հրապարակային առաջարկ անող անձ կամ հաշվետու թողարկող կամ կբավարարեն օրենքով սահմանված քանակային որոշ չափանիշների (օրինակ՝ գործունեությունից հասույթ, ակտիվների հաշվեկշռային արժեք, աշխատողների թվաքանակ):

Մասնավորապես, բացի վերը նշված պայմաններին բավարարող կազմակերպութ­յուն­ներից (արժեթղթերի հրապարակային առաջարկ անող անձ կամ հաշվետու թողար­կող), փոփոխված չափանիշներով (գործունեությունից հասույթ 4մլրդ ՀՀ դրամ, ակտիվների արժեք՝ 2 մլրդ դրամ, աշխատողների թվաքանակ՝ 100) դիտակելու դեպքում պարտա­դիր աուդիտի ենթակա ներկայիս 851 բաց բաժնետիրական ընկերություններից աուդիտի ենթակա լինի ընդամենը 20-ը: Նշված բարեփոխումը ենթադրում է օրենսդրական փոփոխության կատարում «Բաժնետիրական ընկերությունների մասին» ՀՀ օրենքում:

Ամփոփելով վերոհիշյալը, բարեփոխումների արդյունքում պարտադիր աուդիտի պահանջի հստակեցման և ԵՄ դիրեկտիվներին համապատասխանեցնելու հետևանքով պարտադիր աուդիտի «ենթարկվողների» թիվը 1174-ից կնվազի և կկազմի շուրջ 590:

# ՕՐԵՆՔՆԵՐԻ ՆԱԽԱԳԾԵՐԻ ՀԵՏԱԳԱ ՔՆՆԱՐԿՈՒՄՆԵՐԸ

Բարեփոխումները ներկայացնող օրենքների նախագծերը լայնորեն քննարկվելու է ինչպես գործարար միջավայրի, այնպես էլ ոլորտի մասնագիտական ու հասարակական կազմակերպությունների հետ: Այս առումով, ՀՀ ֆինանսների նախարարությունը նախատեսում է տարբեր ձևաչափերով օրենքների նախագծերը լայնորեն քննարկել բոլոր շահագրգիռ կողմերի հետ:

Օրենքների նախագծերը կտեղադրվեն ՀՀ ֆինանսների նախարարության [www.minfin.am](http://www.minfin.am) հասցեով գործող պաշտոնական կայք-էջում, իսկ առաջարկությունները կարող են ներկայացվել ՀՀ ֆինանսների նախարարություն:

# ՕՐԵՆՔՆԵՐԻ ՈՒԺԻ ՄԵՋ ՄՏՆԵԼԸ

Նախատեսվում է, որ բարեփոխումները ներկայացնող օրենքների նախագծերը ՀՀ Ազգային Ժողովի քննարկմանը կներկայացվեն 2017 թվականի աշնանը:

Օրենքների նախագծերի գործողությունը նախատեսվում է 2019 թվականի հունվարի 1-ից: